
1. Tiesību akta projekta izstrādes nepieciešamība
	Iebildums
Labklājības ministrija konceptuāli neiebilst, ka attiecībā uz valsts aizsardzības civilā dienesta veicējiem tiek noteikta tāda pati nelaimes gadījumu darbā izmeklēšanas kārtība kā attiecībā uz nodarbinātajiem. Tomēr lūdzam iekļaut detalizētāku aprakstu noteikumu projekta anotācijā, norādot, kāda būs nelaimes gadījuma izmeklēšanas kārtība un iesaistīto personu rīcība atkarībā no nelaimes gadījuma veida - viegls, smags un letāls nelaimes gadījums. Tā kā vieglus nelaimes gadījumus izmeklē darba devējs, lūgums norādīt, kas būs uzskatāms par darba devēju valsts aizsardzības civilā dienesta veicējiem, vienlaikus norādot, vai smagos un letālos nelaimes gadījumus izmeklēs Valsts darba inspekcija, ja tā paredzēts saskaņā ar noteikumos paredzēto regulējumu. Attiecīgi nepieciešams aizpildīt anotācijas 7. sadaļu par tiesību akta projekta izpildes nodrošināšanu un tās ietekmi uz institūcijām, norādot Valsts darba inspekcijas iesaisti prasību izpildes nodrošināšanā.
Vienlaikus lūdzam norādīt regulējuma mērķgrupu un prognozes, cik daudz personu paredzams valsts aizsardzības civilajā dienestā, lai gūtu priekšstatu par regulējuma ietekmi. 
Lai nodrošinātu Valsts darba inspekcijai iespēju veikt savas funkcijas, lūdzam skaidrot, vai nelaimes gadījuma izmeklēšanas procesā Valsts darba inspekcijai būs iespēja iekļūt nelaimes gadījuma vietā, ja tā būs saistīta ar militāriem objektiem. Vienlaikus lūdzam skaidrot, vai pastāv iespēja, ka civilā dienesta veicējs cieš nelaimes gadījumā vienlaikus ar valsts aizsardzības dienesta karavīriem, kam noteikta specifiska kārtība, piemēram, atrodoties vienā objektā vai transportlīdzeklī, ja notiek sprādziens vai cita veida negadījums, kur var ciest vairākas personas. Vai šādu gadījumu izmeklēšanā būs jāiesaistās arī Valsts darba inspekcijai vai arī šādus negadījumus izmeklēs Aizsardzības ministrijas padotības iestādes, kas Labklājības ministrijas ieskatā būtu atbilstošāks risinājums.

	2.

3. Atbilstoši šiem noteikumiem izmeklē un uzskaita nelaimes gadījumus, kas notikuši ar nodarbināto vai jebkuru citu personu, kura faktiskos apstākļos uzskatāma par nodarbināto, tai skaitā ar personām ražošanas vai mācību prakses laikā un personām, kuras tiek nodarbinātas saskaņā ar tiesas nolēmumu vai prokurora priekšrakstu par sodu, ar citiem darba ņēmējiem, kuri atbilstoši Darba aizsardzības likumam nav nodarbinātie, bet kuri saskaņā ar valsts sociālās apdrošināšanas jomas normatīvajiem aktiem ir pakļauti apdrošināšanai pret nelaimes gadījumiem darbā un arodslimībām (turpmāk – cietušais), kā arī ar valsts aizsardzības civilā dienesta veicējiem.
	Iebildums
Noteikumu 3.punktā minēti nodarbinātie vai citas personas, uz kurām attiecināma nelaimes gadījumu darbā izmeklēšanas kārtība, turpmākajā tekstā tos dēvējot par “cietušajiem”. Iekļaujot šajā uzskaitījumā valsts aizsardzības civilā dienesta veicējus aiz vārdiem “(turpmāk – cietušais), turpmākais noteikumu teksts, kas attiecas uz cietušajiem, pēc būtības netiks attiecināts uz valsts aizsardzības civilā dienesta veicējiem. Ņemot vērā to, ka attiecībā uz šīm personām noteikumu projektā nav paredzētas nekādas specifiskas prasības nelaimes gadījumu izmeklēšanai, iesakām iekļaut valsts aizsardzības civilā dienesta veicējus pirms vārdiem “(turpmāk – cietušais).

